Nu er der fradrag på reperationer af hvidevarer

Har din vaskemaskine besluttet at strejke? Eller er køleskabet begyndt at sige lyde, der minder om et damplokomotiv? Så er der gode nyheder: Fra i år kan du faktisk trække reparation af hvidevarer fra i skat. Reparation af hvidevarer er nemlig blevet en del af det såkaldte service fradrag. Men selvom fradraget er trådt i kraft, er der stadig mange, som står med det næste store spørgsmål: Hvor finder jeg en, der kan få min maskine til at køre igen?

Hvert år afleverer danskere omkring en halv million hvidevarer på genbrugspladserne. Mange af dem kunne i virkeligheden have fået et langt liv endnu – hvis bare nogen havde fundet skruetrækkeren frem. Af de cirka 122.000 vaskemaskiner, der hvert år ender på genbrugspladsen, virker en tredjedel stadig, når de afleveres. Det viser en undersøgelse fra Coop Analyse om danskernes vaner, når det gælder elektronik og genbrug.

For at få flere til at vælge reparation fremfor skrot, har politikerne fra 2025 udvidet servicefradraget, så det nu også dækker, når teknikeren skal redde dine hårde hvidevarer.

Men selv med fradraget i hånden er det langt fra alle, der aner, hvor de skal finde en reparatør. Derfor har ASWO – som leverer reservedele til reparatører landet over – lavet et kort, der kan vise dig vej. Det fungerer som et slags “Google Maps for hvidevarer”, hvor du kan finde den nærmeste professionelle, der kan få styr på din maskine.

Fradraget gør det altså billigere at få repareret hvidevarer som opvaskemaskiner, ovne og tørretumblere, og med kortet i hånden er det blevet lettere at finde frem til den rette hjælp. Samtidig er der også en miljøgevinst: Færre udskiftninger betyder mindre affald og mindre CO2.

Nu er der fradrag på reperationer af hvidevarer