Nu får du penge for gammel elektronik

Har du en gammel mobil liggende? En tablet med knust skærm? Eller en støvsuger, der for længst er skiftet ud? Nu vil Elgiganten betale dig for at aflevere det. Kæden lancerer nemlig “Elretur” – et slags pantsystem for elektronik. Ideen er enkel: Du afleverer din udtjente elektronik i varehuset og får et elektronisk gavekort eller rabat til dit næste køb.

Konceptet minder om det klassiske pantsystem for flasker og dåser. Ifølge adm. direktør Peder Stedal handler det om at gøre det mere attraktivt at komme af med gammel elektronik:

– Elretur fungerer lidt ligesom det pantsystem, vi kender fra flasker og dåser – bare for elektronik. Du afleverer dine gamle produkter og får en værdi retur, som du kan bruge på dit næste køb. Så sørger vi for at produkterne bliver genanvendt og får nyt liv.

Elgiganten oplyser, at koncernen på nordisk plan allerede indsamler omkring 30.000 ton elektronisk affald om året, og at op mod 90 procent af de indsamlede produkter bliver til råvarer i nye produkter. Med Elretur er ambitionen at få endnu mere ind – især det, der i dag ligger gemt i skuffer og skabe.

Halvdelen gemmer deres gamle mobil

Ifølge tal fra Danmarks Statistik gemmer cirka halvdelen af danskerne deres gamle mobil, tablet eller bærbare computer, når de køber nyt. Kun 18 procent afleverer enheden til genanvendelse. Det betyder, at enorme mængder værdifulde materialer reelt ligger og samler støv i private hjem.

– Gamle elektroniske produkter indeholder mineraler som kobolt, nikkel, litium, kobber, guld og sølv samt plast, glas og andre materialer, der også kan genanvendes, siger Peder Stedal.

Netop de materialer er i høj kurs globalt – ikke mindst i produktionen af ny elektronik og batterier.

Mere miljø – men også mere mersalg?

For forbrugerne er spørgsmålet oplagt: Er det her først og fremmest grøn omtanke – eller en smart måde at trække kunder i butikken på? Svaret er nok begge dele.

Du får en økonomisk gulerod, Elgiganten får flere kunder ind i varehuset – og værdifulde råstoffer kommer tilbage i kredsløbet i stedet for at ende i en skuffe eller i værste fald i restaffald.

Uanset motivet kan det være en god anledning til at få ryddet op. For hvis halvdelen af os gemmer den gamle mobil, så ligger der sandsynligvis millioner af små “minedepoter” i danske hjem. Spørgsmålet er bare, om et gavekort er nok til at få os til at åbne skuffen.

Sådan får du penge for dit elektronikskrot

Processen er relativt enkel:

Tøm skuffer og skabe for gammel elektronik.

Tjek værdien via Elgigantens online beregner.

Aflever produkterne i dit lokale varehus.

Modtag et elektronisk gavekort eller rabat.

Nu får du penge for gammel elektronik