Teufel lancerer gør-det-selv-radio med open source

Det tyske lydmærke Teufel har kastet sig ud i noget, der mest af alt minder om en kærlighedserklæring til alle med skruetrækker i den ene hånd og bæredygtighed i den anden: En open source-højtaler, du selv kan samle, reparere og tilpasse. Navnet er Mynd – og den vender op og ned på, hvad en Bluetooth-højttaler kan være.

I en tid, hvor elektronik alt for ofte er limet sammen og designet til at dø, forsøger Teufel at gå en helt anden vej. Mynd er tænkt som et modstykke til “brug og smid væk”-kulturen – en højttaler, hvor både batteri og højttalerelementer kan udskiftes. Og så er både hardware og software gjort frit tilgængelig for alle, der vil nørde med.

Print din egen højtaler

Ja, du læste rigtigt. Har du en 3D-printer derhjemme, kan du hente Teufels designfiler og printe hele chassiset selv. Resten – som højttalerenheder og elektronik – kan købes og samles med en håndfuld skruer. Resultatet? En Bluetooth-højttaler med netop den klang, det udseende og de funktioner, du ønsker.

Klik for at se større billeder.

Teufel skriver i deres blog:

“En 3D-printer med tilstrækkelig volumen og de rette materialer kan printe alle plastdelene, og vi har også offentliggjort den software, MYND bruger internt. Det betyder, at du blot behøver nogle få skruer – så kan du bygge din helt egen højtaler. Du kan endda justere lydindstillingen efter dine egne præferencer.”

Hvis du hellere vil springe skruetrækkeren over, kan du naturligvis også købe Mynd som færdigbygget enhed direkte fra Teufels webshop. Prisen ligger omkring 1.700 danske kroner, og du får stadig samme åbne platform og udskiftelige dele – bare uden gør-det-selv-delen.

Mynd er ikke kun en højtaler – det er en kommentar til en branche, hvor for mange produkter ender som affald, når ét lille komponent svigter. Teufels budskab er klart: Vi behøver ikke opfinde en ny planet for at nyde god lyd – vi kan bare designe bedre og dele vores viden.

Teufel lancerer gør-det-selv-radio med open source