De mest populære tech-produkter på DBA

Coronaen taget i betragtning er det måske ikke så overraskende, at den vare, som danskerne søgte allermest efter på DBA sidste år var en sofa. Men kigger vi udelukkende på tech-søgninger, er det søgeordet ‘iPhone’ der topper listen. Sådan var det også forrige år.

Til gengæld har vi danskere mere end travlt med at komme af med vores DVD’er og Blu-rays.

– Danskerne var i 2021 så flittige til at sætte deres DVD og Blu-rays til salg, at disse to varer gik hen og blev de tech-produkter, vi helst ville af med. “De mest upopulære” kan man sige, fortæller Julie Schoen, DBAs talsperson.

Hun oplyser, at der i 2021 blev sat hele 159.663 DVD og Blu-rays til salg, mens danskerne til sammen foretog 3.574.520 søgninger efter iPhones på handelsplatformen.

– iPhone er altid en populær vare på DBA. Enten er ‘iPhone’ det mest eller næstmest anvendte søgeord, når vi gør året op. Men hvad angår søgeordslisten 2021 slår iPhone en “kedelig rekord”, fordi smartphonen “kun” er at finde på en trejdeplads. Sidste år søgte danskerne nemlig så ivrigt efter et brugt spisebord, at møblet gik hen og møffede ‘iPhone’ af andenpladsen, fortæller Julie Schoen.

AirPods har mistet populariteten

Blandt andre ‘upopulære’ produkter, der har fået færre søgninger, i forhold til 2020, er AirPods, der er røget 40 pladser ned af listen. MacBook er dumpet 36 pladser og iPhone X hele 65 pladser. Den har vist overskredet sidste salgsdato nu.

DBA kan i øvrigt oplyse at:

77% har enten købt eller solgt brugt inden for de seneste 12 måneder.

67 % har købt en eller flere brugte varer inden for de seneste 12 måneder.

47 % har solgt en eller flere brugte varer inden for de seneste 12 måneder.

5.231 kr. vurderer de danskere, der har solgt en eller flere brugte ting inden for de seneste 12 måneder, at de har solgt for det seneste år.

5.882 kr. vurderer de danskere, der har købt en eller flere brugte ting inden for de seneste 12 måneder, at de har købt for det seneste år.

Tallene kommer fra DBAs årlige Genbrugsindeks. I forbindelse med rapporten har DBA gennemført en befolkningsundersøgelse, der er repræsentativ i forhold til køn, alder, og uddannelse. Derudover suppleres rapporten også med DBAs egne brugerdata.

Her er de tech-produkter vi søgte mest efter i 2021:

3. iPhone – 3.574.520 søgninger

12. ps5 – 1.880.861 søgninger

16. PlayStation 5 – 1.735.058 søgninger

29. ps4 – 1.292.822 søgninger

39. Nintendo Switch – 1.141.101 søgninger

57. PlayStation 4 – 987.903 søgninger

59. iPhone 11 – 973.237 søgninger

74. iPhone 12 – 821.917 søgninger

83. Sonos – 781.822 søgninger

102. iPad – 707.742 søgninger

115. Macbook – 648.259 søgninger

118. Airpods – 638.178 søgninger

123. Nintendo – 612.020 søgninger

125. iPhone X – 610.875 søgninger

127. Apple Watch – 604.703 søgninger

De mest populære tech-produkter på DBA